Diari Oficial de la Generalitat Valenciana


Sumari del DOGV 5734, del 03-04-2008 (2008/3767)

RESOLUCIÓ de 18 de febrer de 2008, del conseller de Medi Ambient, Aigua, Urbanisme i Habitatge per la qual s'encarrega a l'Entitat Pública de Sanejament d'Aigües Residuals de la Comunitat Valenciana la gestió de l'explotació de les obres de col·lectors de Benidorm i la Vila Joiosa.
------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   5734

Data del DOGV
:   03-04-2008

Secció del DOGV
:   III. ACTES ADMINISTRATIUS - C) ALTRES ASSUMPTES

Número del document
:   2008/3767


Data del document
:   18-02-2008

Organisme emissor
:   Conselleria de Medi Ambient, Aigua, Urbanisme i Habitatge

Tipus de document
:   Resolució

Descriptors 

:   * delegació de poders

RESOLUCIÓ de 18 de febrer de 2008, del conseller de Medi Ambient, Aigua, Urbanisme i Habitatge per la qual s'encarrega a l'Entitat Pública de Sanejament d'Aigües Residuals de la Comunitat Valenciana la gestió de l'explotació de les obres de col·lectors de Benidorm i la Vila Joiosa. [2008/3767]  
ANTECEDENTS DE FET  
Les obres corresponents als col·lectors de Benidorm i la Vila Joiosa, i l'ampliació de l'estació depuradora d'aigües residuals de Benidorm (Alacant), han sigut construïdes pel Ministeri de Medi Ambient.  
Per Resolució de la Presidència de la Confederació Hidrogràfica del Xúquer de data 3 d'octubre de 2006 s'aprova el lliurament de les obres esmentades.  
Concloses les obres, amb data 18 de gener de 2008 es formalitza l'acta de lliurament entre la Confederació Hidrogràfica del Xúquer (Ministeri de Medi Ambient), i la conselleria de Medi Ambient, Aigua, Urbanisme i Habitatge, en l'annex de la qual s'especifica la llista d'actuacions que s'inclouen en el lliurament.  
En conseqüència, a fi de garantir el funcionament normal de les instal·lacions, evitant interrupcions en el servei de sanejament i depuració d'aigües residuals del municipi servit, es fa necessari efectuar la corresponent encàrrec de gestió a favor de l'EPSAR, d'acord amb el que estableixen els articles 14.2 i 16.a) de la Llei 2/92, de 26 de març, de sanejament de les aigües residuals de la Comunitat Valenciana.  
FONAMENTS DE DRET  
L'article 15 de la Llei 30/1992, de 26 de novembre, de règim jurídic de les administracions públiques i del procediment administratiu comú, disposa que la realització d'activitats de caràcter material, tècnic o de serveis de la competència dels òrgans administratius o de les entitats de dret públic podrà ser encarregada a altres òrgans o entitats de la mateixa o de distinta administració, per raons d'eficàcia, o quan no es posseïsquen els mitjans tècnics idonis per al seu exercici; com també que l'encàrrec de gestió entre òrgans administratius o entitats de dret públic pertanyents a la mateixa administració, haurà de formalitzar-se en els termes que establisca la mateixa normativa, i haurà de ser en tot cas publicada per a la seua eficàcia en el diari oficial corresponent.  
A aquest respecte, la Llei 2/1992, de 26 de març, de sanejament de les aigües residuals de la Comunitat Valenciana, determina en l'article 3 que correspon a la Generalitat, entre altres atribucions, l'explotació de les instal·lacions i serveis que promoga directament, com també que la Generalitat podrà utilitzar qualsevol mecanisme conveniat, concertat, organitzatiu o funcional, en el cas que això contribuïsca a millorar l'eficàcia de la gestió pública.  
En aquest sentit, l'esmentada llei concep l'Entitat de Sanejament d'Aigües Residuals de la Comunitat Valenciana com una entitat de dret públic de la Generalitat de caràcter instrumental, en l'objecte de la qual inclou la gestió, l'explotació d'instal·lacions i serveis, i l'execució d'obres de tractament, depuració i, si és el cas, reutilització d'aigües depurades; i en l'article 16.a) li atribueix, entre altres funcions, la de gestionar l'explotació de les instal·lacions i executar les obres de sanejament i depuració que l'administració de la Generalitat determine, com també aquelles altres que li puguen encarregar les entitats locals o altres organismes.  
Finalment, conforme a l'article 3.5 del Decret 131/2007, de 27 de juliol, del Consell, pel qual s'aprova el Reglament orgànic i funcional de la conselleria de Medi Ambient, Aigua, Urbanisme i Habitatge, l'Entitat de Sanejament d'Aigües Residuals de la Comunitat Valenciana es troba actualment adscrita a aquesta conselleria.  
Per aquesta raó, i de conformitat amb el que estableix l'article 15 de la Llei 30/1992, de 26 de novembre; l'article 16.a) de la Llei 2/1992, de 26 de març; l'article 28 de la Llei 5/1983, de 30 de desembre, de Govern Valencià, i l'article 3.5 del Decret 131/2007, de 27 de juliol, del Consell, resolc:  
Encarregar a l'Entitat de Sanejament d'Aigües Residuals de la Comunitat Valenciana la gestió de l'explotació de les obres de col·lectors de Benidorm i la Vila Joiosa i l'ampliació de l'estació depuradora d'aigües residuals de Benidorm (Alacant), consignades en l'acta de lliurament de data 18 de gener de 2008 i el seu annex.  
Contra aquesta resolució, que posa fi a la via administrativa, es pot interposar, amb caràcter potestatiu, recurs de reposició davant del mateix òrgan que la dicta, en el termini d'un mes comptador des de l'endemà de la notificació, de conformitat amb els articles 116 i 117 de la Llei 30/1992, de 26 de novembre, de règim jurídic de les administracions públiques i del procediment administratiu comú, o bé impugnar-se davant de la sala contenciosa administrativa del Tribunal Superior de Justícia de la Comunitat Valenciana, en el termini de dos mesos des de l'endemà a la notificació, d'acord amb l'article 46 de la Llei 29/1998, reguladora de la jurisdicció contenciosa administrativa, tot això sense perjudici que puga exercir-se qualsevol altre recurs que s'estime convenient.  
València, 18 de febrer de 2008. - El conseller de Medi Ambient, Aigua, Urbanisme i Habitatge: José Ramón García Antón.